
COMUNICAT
Noi standarde de performanţă pentru serviciul de distribuţie, transport şi de sistem în domeniul energiei electrice
În şedinţa din data de 30.03.2016, Comitetul de reglementare al ANRE a aprobat două reglementări deosebit de importante, în concordanţă cu obiectivele de reglementare privind dezvoltarea unui sistem energetic eficient, fiabil şi orientat către consumator.

Astfel, prin Ordinul ANRE nr. 11/2016,  a fost aprobat Standardul de performanță pentru serviciul de distribuție a energiei electrice, care reprezintă varianta revizuită a standardului de performanță aprobat în 2007 și care are ca scop reglementarea calității serviciului de distribuţie a energiei electrice distribuite, stabilirea indicatorilor de performanță în asigurarea serviciului de distribuţie, precum și stabilirea modului de urmărire și înregistrare a indicatorilor de performanță. 
Prin acest Standard, utilizatorii rețelei electrice de distribuție vor beneficia, în primul rând, de o calitatea mai bună a serviciului de distributie prin reducerea numărului şi duratei întreruperilor.  În acelasi timp, trebuie subliniat că neîndeplinirea de către operatorii de distribuţie a indicatorilor de performanță prevăzuți în Standard, va permite utilizatorilor reţelelor electrice de distribuție (in special consumatorii de energie electrică) sa primeasca compensaţii băneşti de la acestia, care, in fapt,  reprezintă o reducere a facturii de energie electrică achitate lunar.

Pentru respectarea indicatorilor de performanţă armonizaţi pe întreg teritoriul ţării şi prevăzuţi în Standard, operatorii de distribuţie concesionari vor trebui să promoveze investiții, în egală măsură, atât în mediul urban, cât și în mediul rural. De asemenea, orientarea investițiilor în zone ale rețelei electrice de distribuție în care s-a constatat că există probleme, poate conduce la creşterea eficientei energetice şi, ca o primă consecinţă, la scăderea tarifelor de distribuţie, ceea ce va da un implus dezvoltării economice pentru acele zone. 

De asemenea, prin Ordinul ANRE nr. 12/2016, a fost aprobat Standardul de performanță pentru serviciul de transport al energiei electrice și pentru serviciul de sistem, care reprezintă revizuirea standardului de performanță din anul  2007.

Potrivit  legii, operatorul de transport și de sistem (OTS) prestează un serviciu public de interes național pentru toți utilizatorii rețelei electrice de transport, asigurând accesul acestora în mod nediscriminatoriu la rețea, cu respectarea prevederilor reglementărilor tehnice și comerciale în vigoare. 
Prin intermediul indicatorilor de performanță stabiliți prin Standard se garantează îndeplinirea obligațiilor de serviciu public de către operator, asigurându-se calitatea serviciului de transport al energiei electrice şi a serviciului de sistem. Prin respectarea nivelului garantat al indicatorilor de performanță, OTS asigură siguranța în funcționare a sistemului electroenergetic naţional, precum și eficiența și fiabilitatea reţelei electrice de transport (RET).  
Activitatea de monitorizare a indicatorilor de performanță privitori la calitatea tehnică a energiei electrice transportate și a evoluției acestor indicatori de la un an la altul furnizează informații definitorii pentru OTS în sensul evidențierii măsurilor necesare pentru îmbunătățirea calității serviciilor. Totodată, includerea obligației de acordare de compensații pentru nerespectarea indicatorilor specifici de performanță conduce la responsabilizarea operatorului, astfel încât acesta să acționeze în sensul creșterii satisfacției clienților săi prin creșterea calității serviciilor prestate.  

